text: Ny legeplads knytter bånd mellem asylbørn og lokalsamfund
  09 september 2016 kl. 15.11
  En ny legeplads blev fredag indviet ved asylcenteret i Hviding, men den er for alle. Den skal nemlig være mødested for lokalsamfundets børn.
  Fredag var der indvielse af en ny legeplads ved asylcentret Center Hviding, der ligger i Esbjerg Kommune . 
  Både legepladsens håndværkere, børnene på asylcenteret og resten af byens børn var inviteret med til indvielsen - og også deres forældre.
  På asylcenteret håber man på, at legepladsen vil være med til at skabe gode kontakter mellem mennesker på tværs af lokalsamfundet.
  - Det er jo en kendsgerning, at de gode kontakter tit skabes via børnene, så derfor ser vi det som en oplagt mulighed at få en endnu bedre kontakt med vores lokalsamfund ved at få de her legepladser op at stå, siger Erik Blume Jepsen, der er afdelingsleder på Center Hviding.
  Det var tilbage i februar, at arbejdet med legepladsen gik i gang. Og i de sidste to måneder har 12 håndværkere savet, hamret og cementeret for at bygge en legeplads til asylcenterets børn og resten af lokalområdet.
  